Fostul jucător de la Petrolul Ploiești, Petre Butufei, a murit
Fostul fotbalist Petre Butufei a decedat la vârsta de 69 de ani. Anunțul a fost făcut miercuri de clubul Petrolul Ploiești pe pagina oficială de Facebook.
"Rămas bun, Petrică Butufei! Ne-a părăsit un simbol al Petrolului, un adevărat fundaș de fier, un căpitan, un om care şi-a pus, aproape toată cariera, în slujba 'galben-albaştrilor'. Odihneşte-te în pace, Petrică Butufei! Condoleanţe familiei îndoliate!", este mesajul transmis de echipa prahoveană.
Născut pe 29 iunie 1955, la Provița de Sus, Petre Butufei a debutat pe 22 august 1976 la Petrolul Ploiești. La echipa prahoveană el a evoluat neîntrerupt, timp de 11 stagiuni.
Alături de Petrolul Ploiești, Butufei a reușit trei promovări în Divizia A: 1977, 1982 și 1985. În anul 1987, la vârsta de 32 de ani, s-a transferat la Flacăra Moreni (pe atunci în Divizia A), alături de care a ajuns, sub conducerea antrenorului Ion Nunweiller, să evolueze în cupele europene. În toamna anului 1989 a întâlnit celebra echipă FC Porto.
Butufei a contabilizat 338 de prezențe oficiale (158 în Divizia A, 162 în Divizia B și 18 în Cupa României) și 13 goluri marcate (10 în Divizia A, 2 în Divizia B și 1 în Cupa României).
Și-a dedicat viața echipei prahovene
După ce și-a încheiata cariera de jucător, Petre Butufei a îmbrățișat-o pe cea de antrenor, ani buni activând în cadrul Centrului de Copii și juniori al clubului prahovean.
"Un om care și-a dedicat întreaga viața pentru Petrolul, din nefericire astăzi nu mai este printre noi. Fundașul cu șapte inimi, cum dumnealui era poreclit va veghea tot ceea ce înseamnă Petrolul din cer.
Un om deosebit, o figura emblematica a boemului fotbal ploieștean. Dumnezeu să te odihnească, Nea Petrică!", se arată într-un mesaj postat pe Facebook de suporterii echipei ploieștene.
S-a remarcat prin atitudine, dârzenie și determinare, având o mare capacitate de efort, și, poate, de aici supranumele de "fundașul cu șapte inimi". O altă calitate a sa din vremea de jucător era aceea că nu ezita să bage capul în gheata adversarului, iar loviturile de cap și cea cu piciorul stâng erau "specialitatea casei", Petre Butufei fiind și un specialist al executării loviturilor de pedeapsă, mai transmiteau suporterii despre el.